Andreas Seppi (Bolzano, 1984. február 21. –) olasz hivatásos teniszező. Eddigi pályafutása során három ATP-tornát nyert meg. Kedvenc borítása a salak. Eddigi legjobb eredményét ATP Masters 1000-es tornákon a 2008-as Hamburg Mastersen nyújtotta, ahol az elődöntőig jutott. A 2009-es Australian Openen és a 2011-es US Openen párosban negyeddöntőbe jutott. Kétszeres olimpiai résztvevő. Először a 2008-as pekingi olimpián vett részt, ahol egyesben a második fordulóban vereséget szenvedett a cseh Tomáš Berdychtől, párosban Simone Bolellivel az oldalán az első körben kapott ki a későbbi győztes Roger Federer, Stanislas Wawrinka duótól. Négy évvel később a 2012-es londoni olimpián egyesben szintén a második fordulóban kapott ki a későbbi bronzérmes Juan Martín del Potrótól, párosban pedig Daniele Bracciali partnereként veszített az első fordulóban a Tomáš Berdych, Radek Štěpánek cseh kettőstől.